### NN 132/2025 (24.10.2025.), Presuda Visokog upravnog suda Republike Hrvatske broj: Usoz-173/2024-9 od 29. rujna 2025.

VISOKI UPRAVNI SUD REPUBLIKE HRVATSKE

1946

PRESUDA

Visoki upravni sud Republike Hrvatske u vijeću sastavljenom od sutkinja toga suda Jelene Rajić, predsjednice vijeća, Ljiljane Karlovčan-Đurović, Gordane Marušić-Babić, Radmile Bolanča Vuković i mr. sc. Inge Vezmar Barlek članica vijeća, uz sudjelovanje više sudske savjetnice Ane Matacin, zapisničarke, u postupku ocjene zakonitosti općeg akta pokrenutom u povodu zahtjeva KAMEN-PSUNJ d.o.o., Okučani, Ante Starčevića 57a, OIB: 23137847414, koji zastupaju direktori AM i IA, a njih opunomoćenici iz Odvjetničkog društva »Lovrić&Klobučar« j.t.d. iz Zagreba, Gundulićeva 19/I, na sjednici vijeća održanoj 29. rujna 2025.

presudio je

I. Ukida se Odluka o donošenju III. Izmjena i dopuna Prostornog plana uređenja Općine Lasinja, klasa: 350-02/22-01/4, urbroj: 2133-19-1-24-81 od 24. listopada 2024. (»Službeno glasilo Općine Lasinja«, broj: 6/24. od 25. listopada 2024.)

II. Nalaže se Općini Lasinja nadoknaditi podnositelju zahtjeva troškove upravnog spora u iznosu od 1.250,00 € u roku od 15 dana od dana dostave ove presude.

Obrazloženje

1. Predlagatelj je podnio zahtjev za ocjenu zakonitosti općeg akta – Odluke o donošenju III. Izmjena i dopuna Prostornog plana uređenja Općine Lasinja, klasa: 350-02/22-01/4, urbroj: 2133-19-1-24-81 od 24. listopada 2024. (»Službeno glasilo Općine Lasinja«, broj 6/24. od 25. listopada 2024.) – dalje u tekstu osporavana Odluka.

1.1. U zahtjevu navodi da osporava cijeli opći akt podredno, osporava odredbe III. Izmjena i dopuna Prostornog plana uređenja Općine Lasinja koje se posredno ili neposredno odnose na eksploatacijsko polje mineralne sirovine (građevni kamen) »Kremešnica – Lasinjska«. Ističe da je određen ovlaštenikom eksploatacijskog polja tehničko-građevnog kamena »Kremešnica – Lasinjska«, te je u tu svrhu ishodio niz pravomoćnih i izvršnih rješenja resornih ministarstva, sve za potrebe eksploatacijskog polja »Kremešnica – Lasinjska«. Rješenjem Ministarstva gospodarstva, poduzetništva i obrta, klasa:UP/I-310-01/19-03/53, urbroj: 526-03-03-02/1-19-16 od 27. kolovoza 2019., podnositelj je određen ovlaštenikom eksploatacijskog polja tehničko-građevnog kamena Kremešnica – Lasinjska, te mu je odobreno izvođenje dodatnih istražnih radova na predmetnom eksploatacijskom polju, sukladno odredbama iz Rješenja. Rješenjem Ministarstva gospodarstva i održivog razvoja, Povjerenstva za utvrđivanje rezervi mineralnih sirovina, klasa: UP/I-310-01/20-03/201, urbroj: 526-03-03/2-20-5 od 11. prosinca 2020. potvrđen je obuhvat rezervi mineralnih sirovina na eksploatacijskom polju tehničko-građevnog kamena Kremešnica sa stanjem na dan 30. lipnja 2020. Rješenjem Ministarstva gospodarstva i održivog razvoja, klasa: UP/I-310-01/21-03/159, urbroj: 517-06-02-02-01-21-2 od 12. kolovoza 2021. zamijenjena su prethodna rješenja od dana 19. ožujka 2019., 19. srpnja 2019. i 27. rujna 2019., usklađen je naziv eksploatacijskog polja, a rješenjem Ministarstva gospodarstva i održivog razvoja, klasa: UP/I-310-01/24-03/5, urbroj: 517-06-2-1-24-2 od 18. siječnja 2024. predmetno rješenje od 12. kolovoza 2021. izmijenjeno je na način da se ugovor o koncesiji treba sklopiti najkasnije do 30. lipnja 2025. Rješenjem Ministarstva zaštite okoliša i zelene tranzicije, klasa: UP/I 351-03/2l-08/15, urbroj: 517-05-1-1-24-64 od 29. listopada 2024. utvrđeno je da je namjeravani zahvat eksploatacije tehničko-građevnog kamena na eksploatacijskom polju »Kremešnica – Lasinjska«, nositelja zahvata, ovdje podnositelja, prihvatljiv za okoliš.

1.2. Prvenstveno navodi da je Zavod za prostorno uređenje Karlovačke županije svojim mišljenjem od 30. rujna. 2024. jasno, izričito i nedvojbeno utvrdio da izmjene i dopune koje su sada usvojene osporavanim općim aktom nisu u skladu ni sa Zakonom o prostornom uređenju, ni s prostornim planom više razine (Prostornim planom Karlovačke županije), a i donošenje Odluke uopće nije bilo predviđeno na dnevnom redu Općinskog vijeća Općine Lasinja, sukladno pozivu na sjednicu Općinskog vijeća, klasa: 024-04/24-01/4, urbroj: 2133-19-1-24-1 od 11. listopada 2024.

1.3. Ukazuje na daljnje nezakonitosti:

– izmjenom i dopunom odredbe članka 54. stavak 1. tekstualnog dijela PPUO Lasinja (članak 19. općeg akta) briše se eksploatacijsko polje mineralne sirovine Kremešnica – Lasinjska koja je planirana na površini od 9,9 ha, te je površina na kojoj se iskorištavala mineralna sirovina Kremešnica – Lasinjska, površine 9,9 ha, predviđena za sanaciju i prenamjenu;

– izmjenom i dopunom odredbe članka 88. stavak 10. tekstualnog dijela PPUO Lasinja (članak 33. općeg akta) određeno je da će se u cilju sanacije kamenoloma Kremešnica – Lasinjska izraditi Urbanistički plan uređenja (dalje: UPU), te da će svoje mišljenje o smjernicama za sanaciju i revitalizaciju prostora bivšeg kamenoloma dati nadležni Konzervatorski odjel Ministarstva kulture;

– odredbom članka 96. stavak 4. točka 3. tekstualnog dijela PPUO Lasinja (članak 37. općeg akta) određena je obvezna izrada urbanističkog plana uređenja na području Općine Lasinja za UPU zone društvene namjene »Lasinjska kultura« za koju je propisana smjernica prema kojoj bi došlo do sanacije kamenoloma i preobrazbe u javno dostupan i uređen prostor sa sportsko-rekreacijskim i javnim sadržajima, te drugim sličnim sadržajima.

1.4. Predlaže obustaviti izvršenje osporavanog općeg akta te ukinuti opći akt u cijelosti, podredno ukinuti u dijelu koji se odnosi na eksploatacijsko polje »Kremešnica – Lasinjska«. Potražuje troškove upravnog spora.

2. Odgovarajućom primjenom članka 48. Zakona o upravnim sporovima (»Narodne novine«, broj 36/24. – dalje: ZUS), Sud je pozvao donositelja Odluke da se očituje o zahtjevu.

3. Donositelj je dostavio očitovanje u kojem navodi da je osporavana Odluka usvojena u skladu s procedurom donošenja unutarnjeg akta te u skladu s višim aktima odnosno Prostornim planom Karlovačke županije. Smatra da je nezakonito pozivanje na rješenje Ministarstva zaštite okoliša i zelene tranzicije, klasa: UP/I 351-03/2l-08/15, urbroj: 517-05-1-1-24-64 od 29. listopada 2024. s obzirom na to da je odluka o zakonitosti navedenog rješenja predmet odlučivanja na Visokom upravnom sudu Republike Hrvatske pod poslovnim brojem Usž-2778/2024. Isto tako smatra nezakonitim pozivanje na Mišljenje Zavoda za prostorno planiranje Karlovačke županije jer se ono isključivo odnosi na prostorne planove lokalne i regionalne samouprave koji su obuhvaćeni odredbama Zakona o prostornom uređenju. Zavod za prostorno uređenje je bio sudionik na javnoj raspravi, nije imao primjedbi te je izvan zakonom propisanog roka naknadno dostavio prigovor i ujedno prijedlog izmjene prostornog plana, koje je pogrešno naslovio kao »Mišljenje«, koje je odbačeno. Osporavana Odluka donesena je u skladu s prostornim planom više razine. Ističe da je smjer razvoja Općine u turističkom aspektu što je u suprotnosti s namjeravanim zahvatom eksploatacije mineralnih sirovina. Predlaže odbiti zahtjev.

4. Zahtjev je osnovan.

5. Osporena Odluka je donesena na temelju odredbe članka 110. Zakona o prostornom uređenju (»Narodne novine«, broj 153/13.), članaka 19. i 35. Zakona o lokalnoj i područnoj (regionalnoj) samoupravi (»Narodne novine«, broj 19/13.) i članka 34. Statuta Općine Lasinja (»Glasnik Općine Lasinja«, broj 1/18., 1/20. i 1/21.).

6. Odredba članka 110. Zakona o prostornom uređenju koji je bio na snazi u vrijeme donošenja Odluke (»Narodne novine«, broj 153/13., 65/17., 114/18., 39/19., 98/19 i 67/23. – dalje u tekstu: ZPU) glasi:

»(1) Odluka o donošenju prostornog plana koji donosi Hrvatski sabor, odnosno Vlada objavljuje se u »Narodnim novinama.«

(2) Odluka o donošenju prostornog plana koji donosi županijska skupština, odnosno skupština Grada Zagreba objavljuje se u službenom glasilu jedinice područne (regionalne) samouprave koja je odluku donijela.

(3) Odluka o donošenju prostornog plana koji donosi gradsko, odnosno općinsko vijeće objavljuje se u službenom glasilu jedinice lokalne samouprave koja je odluku donijela, a ako tog glasila nema, tada u službenom glasilu područne (regionalne) samouprave.

(4) Odluka o donošenju prostornog plana objavljuje se i u informacijskom sustavu prostornog uređenja putem elektroničkog sustava »ePlanovi« najkasnije petnaest dana od dana objave te odluke u službenom glasilu iz stavaka 1., 2. i 3. ovoga članka.«

6.1. Navedena odredba nije valjana pravna osnova za donošenje osporavane Odluke.

7. Odredbom članka 19. Zakona o lokalnoj i područnoj (regionalnoj) samoupravi (»Narodne novine«, broj 33/01., 60/01., 129/05., 109/07., 125/08., 36/09., 150/11., 144/12., 19/13. – pročišćeni tekst, 137/15. – ispravak, 123/17., 98/19. i 144/20. – dalje: ZOLP(R)S) propisano je da općine i gradovi u svom samoupravnom djelokrugu obavljaju poslove lokalnog značaja kojima se neposredno ostvaruju potrebe građana, a koji nisu Ustavom ili zakonom dodijeljeni državnim tijelima i to osobito poslove koji se odnose i na prostorno i urbanističko planiranje dok je odredbom članka 35. ZOLP(R)S propisano da predstavničko tijelo donosi odluke i druge opće akte kojima uređuje pitanja iz samoupravnog djelokruga jedinice lokalne, odnosno područne (regionalne) samouprave (točka 2.).

8. Zakonske odredbe ZOLP(R)S na temelju kojih je donesena osporena Odluka kao i odredba članka 34. Statuta Općine Lasinja (nadležnost općinskog vijeća) su odredbe načelne naravi koje same za sebe, bez mjerodavnog materijalnog prava, nisu dostatna pravna osnova za donošenje predmetne Odluke.

9. Polazeći od utvrđenja da navedene zakonske i statutarne odredbe nisu valjana osnova za donošenje ovakve odluke, Sud pobijanu Odluku ocjenjuje nezakonitom.

10. Podredno treba reći da i iz mišljenja Zavoda za prostorno uređenje Karlovačke županije proizlazi da predložene izmjene Plana ne bi bile u skladu s prostornim planom Karlovačke županije te odredbom članka 49. ZPU-a.

11. S obzirom na naprijed izneseno, valjalo je na temelju članka 162. stavka 3. ZUS ukinuti osporeni opći akt i odlučiti kao u izreci pod točkom I.

12. Napominje se da ovaj Sud ne dovodi u pitanje pravo i ovlaštenje nadležnog tijela jedinice lokalne i područne samouprave da u svom samoupravnom djelokrugu donosi odluke i druge opće akte kojima će urediti dobra za koje smatraju da su od značaja za lokalnu zajednicu i od interesa za život u toj sredini, međutim, donositelj općeg akta dužan je pridržavati se zakonom propisanog postupka za donošenje odluka iz svoje nadležnosti, čime se osiguravaju formalni uvjeti za zakonitost njegovog postupanja i donesene odluke.

13. U odnosu na zahtjev za naknadom troškova spora valjalo je na temelju odredbe članka 147. stavak 1. ZUS-a te na temelju Tarife o nagradama i naknadi troškova za rad odvjetnika dosuditi podnositelju zahtjeva kao opravdane troškove sastava zahtjeva u iznosu od 1.250,00 € i odlučiti kao u izreci pod stavkom II.

14. Odluka prestaje važiti danom objave ove presude u »Narodnim novinama« (članak 162. stavak 4. ZUS-a).

15. Budući da je donesena odluka o meritumu, Sud nije odlučivao o zahtjevu za obustavu izvršenja osporavane Odluke.

Poslovni broj: Usoz-173/2024-9
 Zagreb, 29. rujna 2025.

Predsjednica vijeća
 Jelena Rajić, v. r.